Hari.
Oniaroa,
Jesus vara vaꞌora niꞌaꞌianaha adani farisio:
—Hovani oa onavagaja ida ijaꞌari hahavi vakadivaꞌibodivarani.
Ijaꞌari hora vaipohihakia bivahojaki ida mahi jaꞌdini anokhomiriki.
Kidivaꞌibodivarani onavagavini mani ida bakibakiki fori hikia naadahajanarini hija — vaꞌora niꞌaꞌaha ada Jesus.
Farisioa vaniꞌaha:
—Ivani oa iabono vara ivaniꞌaꞌia.
Ni-hojaki ida ijaꞌari hoariha kadavarani kaꞌoa hinia haria kanamoniki kaimoni.
Hojarini mani ida kaꞌoa hini kaꞌoa hirini aogaravini hija.
Jesus vaꞌora niꞌaha:
—Hovani ohoarana oabono vara ovaniꞌavini kabaꞌi,
kaꞌoa hiki hida kodivarani.
Oogaki ida ibavi ovikhaki.
Oogaki jaboni ida ibavi oanikhaki kaimoni.
Aꞌonivani ni-avarigaki ida ibavi ovikhaki,
ni-avarigaki jaboni ida ibavi oanikhaki.
Avarigaravini kabaꞌi ida hoariha kahojai,
kidivaꞌibodivarani hiki,
avarakaraganahaki ida kidihojai,
kidibadani,
kidivarani hiki,
asohirini avakahivini.
Ni-nikia Deus ijaꞌari-ra nasohiki.
Ni-hovani oa ijaꞌari-ra onasohirihi.
Ijaꞌari-ra onasohija vaha;
asohihi vaha ida kodivarani.
Ni-ohoarana ohojaki,
kodiabiꞌi hora karonaꞌiki ho,
ovari kodiania hojaki.
Hora kakodiavini mani ida ijaꞌari-ra onasohivini kavaranihi-ra nasohikaꞌoaja.
Akadivaꞌisohihi jiriki kapapirania hojaki hida honari:
“Ijaꞌari viꞌbamiki vania
vanokija ida,
vakamithaja ida jaboni
ijaꞌari hoariha kahojai
asohiriki.
Ijaꞌari vanasohiva abono
vaviaha oꞌoiva ida ijaꞌari
hojani jahariki nokiva abono,
vara bivaniꞌaja kaimoni ida binokiꞌiki,
bikamithaꞌiki hiki.
Khaonanini naothinia hoariha maina ida oꞌoiꞌihi,
vara bivaniꞌaja kaimoni ida binokiꞌiki,
bikamithaꞌiki hiki.
Onivani fori hiꞌianahi ida
kidivarani ijaꞌari vanasohiva abono vakadiania.
Vakadivarani hiꞌbamakhamaꞌihi ida vanokiꞌiki,
kaꞌoa hini avigaꞌihi.”
Nihi ida papira athini.
Hovani kodiabiꞌi khama ijaꞌari hojani nokiva abono viꞌbamiki fori arihiki hari.
Oabono vara ovaniꞌaki ho.
Kodiabiꞌi jaboni vara hora vaniꞌaꞌiki ho,
oathi kaꞌoa hini-ra kahiki ada.
Onivani fori hiꞌianaja hida akadivarani afoꞌbamakhama,
oniani ida kaꞌoa hini avarigavini hija kodiabiꞌi hora karonaꞌavini — Jesus vaꞌora niꞌaha.
—Ada hana hojaha kadabiꞌi?
— Jesu-ra vananaꞌdohiꞌaha.
Jesus vaꞌora niꞌaꞌaha:
—Ni-hora avarigaki hana ohina.
Ni-kodiabiꞌi-ra avarigaki jaboni hana hina.
Hora avarigaja vaha;
kodiabiꞌi-ra avarigahi jaboni vaha.
Hari.
Deu-ra khai vaniꞌavini kagorani kavasiribanini bodinia vara niha ada Jesus.
Ijaꞌari Deu-ra vakanavaꞌigavini kajinironi bavini kania hojaha ada Jesus,
ijaꞌari-ra vaꞌora kaꞌojomoꞌivini.
Ni-nahina bigathiki ada Jesus,
ni-khaꞌiaki kaho ida mahi Deus Jesu-ra vagathivini-ra vaꞌahavini.
Hari.
Oniaroa,
Jesus vaꞌora niꞌaꞌianaha:
—Ai ohiki bana ho.
Hora avanakoꞌdiꞌimariniki aꞌoni.
Jahari kahojaia avakahojaini oadani vani avaabinija bana.
Ni-avakaabokaki ida avarikhani ibavi oanikhahaki kania — vaꞌora niꞌaha ada Jesus.
Oniania vaabono vakaniꞌakhamaꞌaha adani judeus kaijaꞌari:
—Jesus haria niꞌavini ibavi bianikhahakia aokhana-ra akaabokaravini.
Abono-ra naabinimaniki koda hada?
Jesus vaꞌora niꞌaha:
—Aꞌonivani araboja avaꞌbanaki aꞌoni.
Hovani oibavi namajaja.
Arabo kaijaꞌarini avihiki aꞌoni.
Hovani arabo kaijaꞌarini ohirihi,
oniani ida aꞌonira onavaꞌisohijoravini hiꞌia:
Jahari kahojaia avakahojaini oadani vani avaabiniki aꞌoni bana.
Oonina Hovani oa ho.
Avakajariꞌdahi ida oonina Hovani oa hini,
avaabinini kamahini,
asia avakadihojai asohiriki-ra avavahojaki aꞌoni bana.
Jesu-ra vananaꞌdohiꞌaha:
—Hana ihini mani i?
Jesua bigathaniꞌihi ida vakadinaꞌdohi:
—Kodivarani kamaꞌdani vani aꞌonira onavaꞌisohija oonina Hovani oa ho.
Hojaki ida varani karaho avihinia okavaranina kaimoni.
Avakadihojai asohiriki-ra onasohivini kavaranihi hojaki jaboni,
kabaꞌi ni-varani avihinia okavaraniki.
Kaꞌoa hiki ada hora karonaꞌiki.
Kidivarani okamithaha;
vara ovaniꞌaꞌihi ijaꞌari araboa vahojakia vakamithaja kaimoni.
Hora navaꞌisohiravini oadani,
ni-nahina oniki — vaꞌora niꞌaꞌaha ada Jesus.
Jesus kavarani-ra vakamithavini kabaꞌi,
ni-nahina hini avigaki,
ni-avigaki ida kidiabiꞌi nama hojaki-ra vara vaniꞌavini.
Avigaravini mani ida Jesus vaꞌora niꞌavini hija:
—Ijaꞌari hahavi vakadiꞌaajo ho.
Ava akasanakhamaki kania hora avaragaamananivini kamahini,
avarigaki ida Hovani oa ohina.
Avarigaki jaboni ida kodiabiꞌi hora honariaravini oadani vara onirina.
Hora navaꞌisohiha varania bona vara ovaniꞌahi ida kidivarani.
Kodiania hojahahaꞌoadahaki ada hora karonaꞌiki.
Khai biniꞌaki ida badani bivajahakia okabadanihaꞌoadahana,
oniani ida hora nahojaharavini hija — niha ada Jesus.
Jesus kavarani-ra vakamithavini vani ijaꞌari vaipohiki kidivarani vakajariꞌdariha ada.